Ministerul Educației a anunțat că elevii catolici din România vor beneficia de o mică vacanță în perioada sărbătorilor de Paște. Într-o conferință de presă recentă, ministrul Educației, Ligia Deca, a precizat că absențele elevilor catolici vor fi motivate.
"Elevii care aparțin unui cult religios legal altul decât cel ortodox, pentru care Paștele se celebrează în data de 31 martie, nu au obligația participării la cursuri în perioada 29 martie – 2 aprilie, fiindu-le motivate la cerere absențele înregistrate" , a declarat Ligia Deca.
În cazul cadrelor didactice de religie catolică, situația este puțin mai complicată. Ei au dreptul la zile libere în perioada sărbătorilor de Paște, conform contractului colectiv de muncă. Potrivit acestuia, pentru angajații care aparțin de un cult religios legal, zilele libere pentru Vinerea Mare, prima și a doua zi de Paști se acordă în funcție de data la care sunt celebrate de acel cult. Dar dacă numărul profesorilor care beneficiază de aceste zile libere este prea mare, cursurile ar putea fi suspendate în această perioadă.
"La nivelul fiecărei unităţi de învăţământ preuniversitar să fie realizată o analiză a numărului de angajaţi care ar putea beneficia de acest drept, de zile libere, şi anume vinerea mare, prima, a doua şi a treia zi de Paşti.
Practic, în funcţie de ponderea cadrelor didactice, Consiliul de Administraţie al unităţii de învăţământ poate decide suspendarea cursurilor pentru aceste zile, pe care le-am amintit, şi stabilirea modalităţilor de recuperare (…) şi/sau reorganizarea programului şcolar în vederea suplinirii cadrelor didactice care beneficiază de aceste prevederi", a declarat ministrul Educației Ligia Deca pentru news.ro.
Denisa Popa